官捕虎行
作者：滕岑
朝代：宋

paragraphs: 世無壯士力扼虎，群虎食人人莫禦。
上官付之無奈何，懸賞謾令招獵戶。
獵戶徒能逐麕麂，初非法中虎匠比。
心膽既怯賞又輕，誰肯向前判一死。
官遣弓兵相助佐，獵戶見之氣先挫。
心憂得賞爲所分，眼見有虎容渠過。
弓兵散在村落中，村民鷄犬爲一空。
四足之虎未可捕，兩足之人與虎同。
真虎爲患時一出，人虎爲患朝連久。
東鄉聞虎在西隣，人虎又向西鄉集。
野外晡時即掩關，椎蘇不復更登山。
人虎難避愈真虎，縱爲虎食不聞官。